Пятро Прыходзька

**КАЛЫСКА ПАЭТА**

*З надзеяй гляджу на крыніцу спатканую,*

*Хачу, каб яна разлілася ракой...*

*Не Волгай магутнай,*

*Не нават Камаю,*

*Хоць Бесяддзю, што на радзіме маёй.*

*Аркадзь Куляшоў*

**1**

О, родная Бесядзь!

Паклон мой табе,

Сустрэліся зноў мы з табою.

Не раз раніцой

На сяўбе, на касьбе

Тваёй умываўся вадою.

Табе маё сэрца

I шчырасць пяра,

Якое спісала нямала.

Успомнім жа сёння

Таго Песняра,

Якому ты помнікам стала.

Сюды неаднойчы прыходзіў паэт

Радзіме сваёй пакланіцца.

Тут білася сэрца,

У якім цэлы свет

Адною мог песняй змясціцца.

Здаецца, ізноў да сваіх берагоў

Ідзе ён у родны пасёлак.

Над Бесяддзю ціхай,

Як песня Яго,

У небе займаецца золак.

Палае блакітам і срэбрасцю рос

Над борам,

Над лугам,

Над нівай,

Узяўшы ўсе фарбы для светлых нябёс

Ад бесядскай плыні імклівай.

Ён ліха ляжыць на зялёнай траве.

Над ім –

Акіяны нябёсаў.

Глядзіць –

Магілёўская хмарка плыве,

Крысом закранаючы сосны.

З юнацкага свету

Ў сівыя вякі,

Што ўсюды стаяць курганамі,

Ад станцыі к станцыі йдуць цягнікі

Па шпалах, прапахлых барамі.

Агеньчык, разведзены ім, не ачах,

Іскрою прастору вітае.

Адно толькі каня крычыць па начах,

У лузе крынічку капае...

О, птушка лугоў!

Ты не плач, не тужы, –

Канчыны няма для паэта,

Бо едзе ў бяссмерце –

Не знае мяжы –

Ён з бестэрміновым білетам.

І нашая Бесядзь з табой не адна

Падзеліцца сёння тугою,

Бо стала паэту калыскай яна,

Радзімай яго дарагою.

**2**

На ўсходзе роднай Магілёўшчыны

Ёсць запаветны ўсім куток.

Самой зямлёю тут узрошчаны

Нікім не саджаны гаёк.

У прастаце сваёй і велічы,

Там,

Дзе пралёг Варшаўскі шлях,

Стаіць мястэчка Самацэвічы

Паміж лясоў,

На ўсіх вятрах.

Адна на тры раёны станцыя,

Што Камунарамі завуць.

I людзі розныя дыстанцыі

Тут на шляхах жыцця бяруць.

Юнак сваю меў радаслоўную,

Ды ў свеце радасці і бед

Ён, ідучы дарогай новаю,

У паэзіі адкрыў свой свет.

Жывая ява – не экзотыка –

Паэт ёй сэрца аддаваў.

I домік ёсць на ўскраі Хоцімска,

Дзе «Мцыры» ён перакладаў.

Тут за стадом начамі доўгімі

I з Пушкіным удвух быў ён.

Араў глыбока ён нарогамі

Сваёй паэзіі загон.

Але пакуль у родным краі нам

Раскрые шмат ён дзіўных дзіў,

У тую вёску завітаема,

Дзе юнаком паэт гасціў.

**3**

На ўскраі вёскі, ўсім прывычны,

Стаіць прасторны школьны дом.

I Кацярына Фамінічна

Да нас прыходзіць з букваром.

Буквар,

Для першага ён класа,

А мы ў чацвёрты ходзім клас.

Яна ж для ўсіх знаходзіць часу –

Хто ў першым,

Хто ў чацвёртым з нас.

Яна нас вучыць, пачаткоўцаў,

Чытаць, пісаць і маляваць.

А хто ж у вёсцы, у Альхоўцы,

Тут з нас паэтам зможа стаць?

Ніхто й з бацькоў – былых ваякаў

Не мае здольнасцей такіх.

Хіба адзін вось дзядзька Якаў,

Што нам чытае вершы ўслых?

Мы на бярвенні вечарамі

Усе на вуліцы сядзім.

О, як яму прыемна з намі

I як жа хораша нам з ім

Сядзець да самай апаўночы

I слухаць казку пра папа

I пра балду. Якую хочаш

Раскажа так, каб ты, ахвочы

Да казак, аж са смеху ўпаў.

Мы знаем – дзядзька Якаў зноўку

Нас да сябе пакліча сам.

«А чулі, братцы?

У Альхоўку

Паэт сапраўдны едзе к нам!»

**4**

Сваю настаўніцу мы любім

За розум, ласку і за строгасць.

Яна, як маці, прыгалубіць

I патрабуе ведаў многа.

Мы перад ёю паслухмяна

Сядзім, як тыя птушкі ў полі.

А сёння весткай нечаканай

Узрушаны. Шумім у школе.

Пасля заняткаў – знаем самі –

Пара усім ісці дахаты.

Там з міскай бульбы і з гуркамі

Чакаюць мамы нас і таты.

А мы спыніліся гурбою

Каля настаўніцкай кватэры.

Гасцінец бачым прад сабою.

Чакаем. Верым і не верым –

А ці ён будзе, ці прыедзе?

А ці пабачымся з ім тутка?

Магчыма, затрымаўся недзе,

Бо ехаць жа –

Не менш чым суткі.

Жыве ён, кажуць, у Мсціслаўлі,

А можа, і ў самой сталіцы.

На днях матулі ліст прыслаў ён,

Прыехаць мусіць сёння быццам.

Чакаем, стаўшы пад бярозку,

Настаўніцы любімай сына.

Паэт жа едзе ў нашу вёску,

Якога знае ўжо краіна.

Ды як жа нам не затрымацца

I не сустрэць свайго паэта?

Ён на пабыўку едзе к маці

I тут усё прабудзе лета.

Але пакуль той дзень празвоніць

У полі спелымі жытамі, –

Мы пастаім ля школы сёння,

Паэта блізка ўбачым самі.

Вось зараз вуліцай шырокай

Пад’едзе ён да нашай школы.

Чаго ж хавацца дзесьці збоку

Нам, апусціўшы вочы долу?

О не, у нас цярпення хопіць

Стаяць да той хвіліны самай,

Пакуль калёсы не падкоцяць

Паэта аж да школьнай брамы.

Да цягніка ад нас далёка.

Таму к нам ездзяць балаголы...

Пачулі – быццам буслаў клёкат –

Званок раздаўся каля школы.

Не той званок, што ўранку кліча

За парты.

Чуем мы – не той, не.

Да нас, запрэжаныя ў брычку,

Галопам прыскакалі коні.

Выходзіць ён, яшчэ бязвусы,

Паэт – зямляк наш паважаны.

Юнак прыгожы, светла-русы,

У кашулі белай вышыванай.

Праехаўшы гаі і гаці,

У шляху абдадзены вятрамі,

Цалуе, абдымае маці,

Вітаецца сардэчна з намі.

Яшчэ яму у гэтым годзе

Шаснаццаць споўнілася толькі, –

А ён паэму аб народзе

Склаў.

I складзе пра нас – з Альхоўкі.

Студэнт –

Свае ўжо мае кнігі

Пра край бацькоў, яго прасторы...

Панеслі бесядскія крыгі

Зіму далей кудысьці ў горы.

Вясну ён з песнямі сваімі

Пранёс у сэрцы родным краем.

I мы вачамі маладымі

Яго, як брата, абдымаем.

Яму жадаем шчасця, ўдачы,

Ну і, канечне, добрай ночы...

Мы па вачах задумных бачым,

Што ён усім сказаць нам хоча:

«Прынёс я песню для радзімы,

Яе вам сэрцам прапяю».

О, як хацелі б разам з ім мы

Абняць настаўніцу сваю.

**5**

Мінае час. За летам – восень,

За восенню – зіма, вясна.

Лясным зялёным шматгалоссем

Нам адгукаецца сасна,

Што разраслася ля гасцінца,

Якім паэт к нам прыязджаў.

Чамусьці часта дзень той сніцца,

Што марай нам і явай стаў.

Ад Хоцімска да Камунараў

Па тым гасцінцы між палёў

Мы ўслед за нашай даўняй марай

Тут праязджалі шмат разоў.

Адну пару, пару другую

Тут з нас прыгадваў не адзін.

Аднойчы ў вёску дарагую

Прыбыў паэта-бацькі сын.

Такі ж задумлівы, русявы,

Якім быў бацька малады.

А ў сына – сын, унучак слаўны,

Якому год ці два гады.

Яшчэ не ведаў ён, напэўна,

У калысцы тут ляжаў чыёй.

Закукарэкаў раптам пеўнік

Над русакудрай галавой.

Над ціхай Бесяддзю, ля кручы,

Дзе ў мора шмат вады сплыло,

Нямала ўнукаў і унучак

I нават праўнукаў было

У той бабулькі Кацярыны,

Што нас усіх у свет вяла.

Няма даўно старой адрыны –

Свой век замшэлы аджыла.

Замест яе ў садку вішнёвым

Стаіць драўляны новы дом.

Ля Бесядзі лясок сасновы

Тут прымасціўся касячком.

Тэлевізійная антэна

Тырчыць, нібы аленні рог.

У гэтым доме пяцісценным,

На скрыжаванні ўсіх дарог,

Аддаючы паклон прыродзе

За свой цяжкі і шчасны век,

Дзесятае дзесяцігоддзе

Яна – настаўніца – жыве.

Мястэчка Хоцімск. А наўкола

Сады калгаснага сяла.

Уся сягоння ў госці школа

К сваёй настаўніцы прыйшла.

Засланы стол.

I мёду міска,

I ва ўспамінах – дзень за днём.

На фотакартачцы – калыска,

А ў ёй – малое хлапчанё.

Глядзяць на здымках дзеці-ўнукі.

Ім уяўляецца, малым,

Як гойдаюць матулі рукі

Калыску ў доміку старым.

Не знаць сынку ў жыцці напасці

I маці – долі не шукаць.

Ёй Бесядзь хлопчыка на шчасце

Дапамагла сама гушкаць:

Гушкае сына дарагога,

Якому годзік-паўтара.

Калыска ў хаце за дарогай,

Дзе столькі ласкі і дабра.

Не на круку яна пад столлю,

Прапахлай дымам і смалой,

Не дол, парэпаны ўвесь золлю,

Пад той калыскаю малой.

Не каня – птушка лугавая –

Крычыць над рэчкай:

«Спаць пара!»

То Бесядзь родная гушкае

У сваёй калысцы песняра.

I чуцен спеў высакародны,

Плыве праз многа зім і лет:

«Мой галубок,

Саколік родны,

Сынок мой,

Воін мой, паэт!»

Заўжды, як толькі на світанку

Прачнуцца птушкі ўсе ў бары,

Нібыта ў гэту калыханку

Уліваюцца –

Святло зары,

I шум бароў,

I гоман рэчак –

Усё імклівае жыццё

I шчырых сэрцаў чалавечых

Жывое, вечнае біццё.

У святле дамашняга кіліма,

Паміж лясоў, палёў, лугоў,

Увесь наш край,

Уся Радзіма

Калыскай стала для яго.

**6**

Пры сонейку ясным і месяцы

Прыемна было пасядзець

Яму над спакойнаю Бесяддзю,

Дзе поле ўжо стала рунець.

Ужо халадкі вераснёвыя

Інеюць на жоўтай траве,

Сады апусцелі вішнёвыя,

Пабляклі ў густой сіняве.

Асыпаўся клёнік на ўскрайку,

Замжылася неба смугой.

I толькі вось белыя чайкі

Крыляюць яшчэ над вадой.

Сваёй не пакінуць мясціны –

Прыбеседскія куткі,

Пакуль не зашкліцца ільдзінай

Блакітнае люстра ракі.

А потым памчацца да мора,

Да нейкай салёнай вады.

У іх –

За прасторай прастора,

Не ведаць ім смутку, жуды.

Яны будуць лётаць і лётаць

I вернуцца зноўку дамоў,

Як толькі распусціцца лотаць

На ўлонні зялёных лугоў.

Ласкава сустрэне іх Бесядзь,

Умые крамянай вадой.

«Нясіце ж і вы мае песні, –

Казаў ён, – на крылах з сабой!»

I зноўку зара ў небе грае,

Ачысціўшы луг ад імжы.

Ляціць гэта песня па краі,

Нідзе ёй не будзе мяжы.

У хаты, дамы і палацы

Ідзе да людзей напрасткі.

О, як мне балюча, прызнацца,

Заканчваць паэмы радкі.

**7**

Прыціхлі жаваранкі ў паднябессі,

I ноч слязьмі асыпалася з хмар.

Сумуе Бесядзь,

Плача ў полі Бесядзь,

Што больш не прыйдзе да яе пясняр,

О, Бесядзь родная –

Лясоў абшары,

Прасторы новых

I старых шляхоў.

Да станцыі сваёй –

Да Камунараў

Ён праз усё жыццё сваё ішоў.

Не плач, сястрыца, рэчка баравая,

Было ў жыцці тваім

Замнога слёз.

Не зарасце сцяжынка франтавая,

Дзе з ім прайсці

Наканаваў нам лёс.

Як у баях героі паміраюць –

Знаёма нам –

Былым франтавікам.

Цяпер

Не бомбы сэрцы разрываюць,

А боль зямлі

Ірве іх напалам.

Ён да сваіх спяшаўся родных весніц,

Але ў дарозе час яго спыніў...

Паміж палёў радзімы мілай

Бесядзь

Шуміць калоссямі даспелых ніў.

Да той брыгады зноў,

Што ім апета,

Паэт ідзе ў пачэсны, мужны строй,

Бо не бывае смерці для паэта,

Якому ўся зямля была сястрой.

Амый, рака, блакітнае раздолле,

Прабіся светлай хваляю ў трысці.

Твой сын!

Яго паэзія ніколі

Не знала ціхай сытасці ў жыцці.

Ёй быць людскою радасцю й журбою,

Грымець

I плакаць кропелькамі рос,

Не пакідаць ніколі поле бою,

Дзе вырашаецца

Планеты лёс.

*24.VІІІ.79 г.*